Arpád Soltész

Arpád Soltész (* 26. december 1969, Košice) je slovenský investigatívny novinár, komentátor, spisovateľ a scenárista, od roku 2024 žijúci v Prahe.

 Životopis 
Je potomkom nemecky hovoriacej rodiny slovenských Židov, z veľkej časti vyvraždenej v Osvienčime. Starý otec z matkinej strany bol veľkostatkár, otec bol výtvarník, pri fotodokumentovaní sovietskej invázie v auguste 1968 bol zranený výstrelmi do nohy. Emigroval v roku 1969 ešte pred synovým narodením.

Absolvoval základnú školu s výučbou nemeckého jazyka v Košiciach. Nemal možnosť dostať sa na gymnázium, odporúčanie výchovného poradcu školy mohol získať len na vojenské gymnázium. Na textilnom učilišti sa vyučil mechanikom pletacích strojov, maturitu zložil na nadstavbe učilišťa. Päť mesiacov pred Nežnou revolúciou emigroval do Nemecka, poldruha roka po emigrácii sa však vrátil späť do vlasti.

V Prešove študoval germanistiku, tlmočníctvo a prekladateľstvo, tesne pred bakalárskou štátnou skúškou v roku 1995 však z finančných dôvodov potom, čo matka prišla o prácu, nastúpil do zamestnania ako novinár v denníku Košický večer a bakalárske štúdium už nedokončil. Po rastúcom tlaku majiteľa tohto periodika, ktorým bol Alexander Rezeš, majiteľ sprivatizovaných Východoslovenských železiarní, člen HZDS a minister dopravy v tretej vláde Vladimíra Mečiara, prešiel do konkurenčného denníka Korzo. Začiatkom roku 1998 členovia rodiny Rezešových ovládli aj toto médium a na prelome januára a februára 1998 celá redakcia odišla a založila denník Korzár. V Košiciach následne písal pre denníky Pravda, Plus 7 dní a Národná obroda. Stal sa popredným slovenským investigatívnym žurnalistom. Neskôr pracoval pre TV JOJ a keď sa tá v októbri 2002 sťahovala do hlavného mesta, Soltész sa presťahoval do Bratislavy. Tam sa preorientoval na komentáre, písal tiež pre Hospodárske noviny a Noviny.sk (JOJ Group). S TV JOJ spolupracuje dodnes (2025).

Koncom roka 2018 spoluzakladal Investigatívne centrum Jána Kuciaka (ICJK) na počesť zavraždeného investigatívneho novinára Jána Kuciaka a spolupracoval na finalizácii a publikovaní článkov, ku ktorým si Kuciak ešte len pripravoval podklady.

 Osobný život 
Je ženatý, po návrate Roberta Fica k moci po voľbách v roku 2023 sa usadil v Prahe. S manželkou, ktorá sa za ním prisťahovala v auguste 2024, vychovávajú syna.

 Tvorba 
Doteraz (2025) napísal štyri knihy, z nich román Sviňa vyšiel aj v českom, francúzskom a srbskom preklade a knihy „Mäso : vtedy na východe“ a „Hnev : vtedy na východe“ boli preložené do francúzštiny.

Na motívy románu Sviňa bol natočený rovnomenný film režisérov Mariany Čengel Solčanskej a Rudolfa Biermanna (2020). Biermann sa tou istou knihou inšpiroval aj druhýkrát a – tentoraz podľa Soltészovho scenára – natočil film Vojna policajtov (2024).

Soltész sa objavil aj ako herec v niekoľkých vedľajších úlohách v slovenskom krimiseriáli Mafiáni (20152017).

 Knižné publikácie 





 Filmografia 
 2015: Mafiáni (TV seriál; vedľajšie úlohy)
 2020: Sviňa (predloha)
 2024: Vojna policajtov (predloha, scenár)

 Referencie 

 Iné projekty 

 Externé odkazy 



 Novinár a spisovateľ Arpád Soltész: Vrátiť sa z Nemecka bolo najsprostejšie rozhodnutie môjho života – rozhovor v JÁDU, online magazíne Goetheho inštitútu (2020)

 Zdroj 

Kategória:Osobnosti z Košíc
Kategória:Slovenskí novinári
Kategória:Slovenskí publicisti
Kategória:Slovenskí politickí komentátori
Kategória:Slovenskí spisovatelia románov
Kategória:Slovenskí filmoví scenáristi
Kategória:Investigatívni novinári
Kategória:Slovenské osobnosti židovského pôvodu
Kategória:Slovenskí emigranti a exulanti